CELEX: 62011TN0479
Language: mt
Date: 2011-09-09 00:00:00
Title: Kawża T-479/11: Rikors ippreżentat fid- 9 ta’ Settembru 2011 — Franza vs Il-Kummissjoni

19.11.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 340/26
            
         Rikors ippreżentat fid-9 ta’ Settembru 2011 — Franza vs Il-Kummissjoni
   (Kawża T-479/11)
   2011/C 340/54
   Lingwa tal-kawża: il-Franċiż
   
      Partijiet
   
   
      Rikorrenti: Ir-Repubblika Franċiża (rappreżentanti: E. Belliard, G. de Bergues, B. Beaupère-Manokha u J. Gstalter, aġenti)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-deċiżjoni kkontestata fl-intier tagħha;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Permezz tar-rikors tagħha, ir-rikorrenti titlob lill-Qorti Ġenerali l-annullament tad-Deċiżjoni tal-Kummissjoni Ewropea C(2011) 4483 finali, tad-29 ta’ Ġunju 2011, li tikkonċerna l-għajnuna mill-Istat Nru C 35/2008 mogħtija minn Franza lill-istabbiliment pubbliku ta’ natura industrijali u kummerċjali “Institut Français du Pétrole”.
   Insostenn tar-rikors tagħha, ir-rikorrenti tinvoka tliet motivi.
   
               (1)
            
            
               L-ewwel motiv, ibbażat fuq żball ta’ liġi peress li l-Kummissjoni ma stabbilixxietx b’mod suffiċjenti skont il-liġi l-eżistenza ta’ għajnuna mill-Istat. Fil-fatt, ir-rikorrenti tqis li, sabiex tikkonkludi li teżisti għajnuna mill-Istat, il-Kummissjoni ma osservatx ir-regoli li jirregolaw il-prova fil-qasam tal-għajnuna mill-Istat kemm f’dak li jikkonċerna l-oneru tal-prova kif ukoll il-livell tal-prova.
            
         
               (2)
            
            
               It-tieni motiv, li huwa diviż f’erba’ partijiet, ibbażat fuq żbalji ta’ fatt u ta’ liġi peress li l-Kummissjoni aċċettat l-eżistenza ta’ garanzija impliċita illimitata favur l-Institut Français du Pétrole. Ir-rikorrenti ssostni li:
               
                           —
                        
                        
                           mill-eżami tad-dritt Franċiż ma tistax tiġi dedotta l-eżistenza ta’ prinċipju ta’ garanzija għad-djun tal-Institut Français du Pétrole mill-Istat;
                        
                     
                           —
                        
                        
                           l-inapplikabbiltà, għall-Institut Français du Pétrole, tal-proċeduri tad-dritt komuni fil-qasam tal-irkupru u tal-falliment ma tfissirx li l-kredituri ta’ tali stabbiliment ikunu jinsabu f’sitwazzjoni iktar favorevoli mill-kredituri ta’ impriża suġġetta għal-liġi kummerċjali;
                        
                     
                           —
                        
                        
                           il-mekkaniżmi li jippermettu li tiġi involuta r-responsabbiltà tal-Istat ma jistgħux jitqabblu ma’ mekkaniżmu ta’ garanzija llimitata u
                        
                     
                           —
                        
                        
                           il-ħlas eventwali ta’ ċerti djun marbuta mal-obbligi tas-servizz pubbliku tal-Institut Français du Pétrole ma għandux rabta mal-istatus tal-istabbiliment.
                        
                     
         
               (3)
            
            
               It-tielet motiv, li huwa diviż f’żewġ partijiet, ibbażat fuq ksur tal-kunċett ta’ vantaġġ fis-sens tal-Artikolu 107(1) TFUE, sa fejn:
               
                           —
                        
                        
                           il-Kummissjoni kkonkludiet b’mod żbaljat li l-eżistenza ta’ garanzija, jekk tkun stabbilita, toħloq vantaġġ favur l-Institut Français du Pétrole, u
                        
                     
                           —
                        
                        
                           sussidjarjament, il-Kummissjoni kisret il-kunċett ta’ vantaġġ meta din qieset li l-allegat vantaġġ li minnu jibbenefika l-Institut Français du Pétrole permezz tal-garanzija statutarja tiegħu kien ġie ttrasferit lill-kumpanniji sussidjarji tagħha Axens u Prosernat, li huma kumpanniji stabbiliti skont id-dritt privat.